টোটোর রাশ টানতে রাজ্য সরকারের কড়া পদক্ষেপ, কী দাবি শ্রমিক সংগঠনের?

শান্তিপুর: যানজট নিয়ন্ত্রণ এবং টোটো চালকদের সঠিক রেজিস্ট্রেশন নিশ্চিত করতে রাজ্য সরকার গত ১৩ অক্টোবর থেকে টোটো রেজিস্ট্রেশন (Toto Registration) কার্যক্রম শুরু করেছে। চলবে এই কার্যক্রম ৩০ অক্টোবর পর্যন্ত। তবে সরকারি নির্দেশ কার্যকর করার প্রক্রিয়া নিয়ে শান্তিপুর পুরসভায় শ্রমিক সংগঠনগুলোর মধ্যে ইতিমধ্যেই চরম উত্তেজনা দেখা দিয়েছে (District News)।

১৫ অক্টোবর শান্তিপুর পৌরসভা প্রশাসনের আয়োজনে শ্রমিক সংগঠনগুলোর সঙ্গে একটি বৈঠক অনুষ্ঠিত হয়। সভায় উপস্থিত ছিলেন চেয়ারম্যান সুব্রত ঘোষ, ভাইস চেয়ারম্যান কৌশিক প্রামাণিক, পৌরসভার সিআইসি সদস্য, জেলা প্রশাসনের কর্মকর্তারা, শান্তিপুর থানার ওসি, রোড ট্রাফিক ডিএসপি এবং RTO প্রতিনিধিরা। যদিও INTTUC-কে আমন্ত্রণ জানানো হয়নি, MMS, CITU সহ অন্যান্য সংগঠনের প্রতিনিধিরা অংশগ্রহণ করেন।

আরও পড়ুন: মথুরাপুরের দক্ষিণ বিষ্ণুপুরে মা করুণাময়ী কালী মন্দিরের অজানা কাহিনী

সভায় শ্রমিকরা টোটো নিয়ন্ত্রণের প্রয়োজনীয়তায় একমত হলেও রেজিস্ট্রেশন ফি নিয়ে প্রশ্ন তুলেছেন। তাদের দাবি, “যেখানে সরকার বিভিন্ন ক্ষেত্রে ভাতা দিচ্ছে, সেখানে টোটো চালকদের কাছ থেকে ফি নেওয়া কেন?” তারা মনে করেন, টোটো চালকদের সমস্ত সরকারি সুবিধা যেমন বীমা, নিরাপত্তা ও অন্যান্য সুযোগ-সুবিধা নিশ্চিত করতে হবে।

শ্রমিকরা আরও বলেন, দুই চাকা মোটরসাইকেলের তুলনায় ১০০০ টাকা ফি অত্যন্ত কম, তবে এটি চালকদের বোঝা হয়ে যাচ্ছে। তারা চান, রেজিস্ট্রেশন প্রক্রিয়া যেন সহজ হয়, অনলাইন ও অফলাইনে উভয়ভাবে কাগজপত্র জমা দেওয়ার সুযোগ থাকে। এছাড়াও, সাধারণ মানুষ কিউআর কোডের মাধ্যমে চালকের তথ্য যাচাই করতে পারছে, যা নিরাপত্তা নিশ্চিত করছে।

প্রসঙ্গত, দুর্ঘটনা জনিত কারণে পূর্বে পুলিশ প্রশাসন টোটোর বিরুদ্ধে কঠোর ব্যবস্থা নিতে পারত না। তবে এই নিয়ন্ত্রণ ব্যবস্থা চালু হওয়ার পর নিরাপত্তা এবং যানজট নিয়ন্ত্রণে গুরুত্বপূর্ণ ভূমিকা পালন করবে বলে আশা করা হচ্ছে।